Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 420/13/4401	Komárno, 11.9.2014
EEČ : 2-30-152-2014

U Z N E S E N I E

Trestná vec:	obvinená XXXXX  
Prečin:	Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Komárno
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
sa v skúšobnej dobe, určenej uznesením prokurátora Okresnej prokuratúry Komárno zo dňa 2.8.2013, spisová značka 2 Pv 420/13/4401, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
na tom skutkovom základe, že dňa 31.januára 2013 v dopoludňajších hodinách v XXXXX, na ulici XXXXX v budove spoločnosti XXXXX jej XXXXX ako splnomocnená zástupky¨ľa spoločnosti XXXXX dala sumu 1.730,-eur za účelom zaplatenia registračného poplatku na zaevidovanie osobného motorového vozidla značky Volkswagen Golf, červenej farby, evidenčného čísla XXXXX na spoločnosť XXXXX pričom si zverené peniaze vo výške 1.730,-eur ponechala na súkromné účely a XXXXX predložila dňa 1.februára 2013 ňou vyhotovený falzifikát poštového peňažného poukazu číslo 30258 zo dňa 1.februára 2013 preukazujúci zaplatenie sumy 1.730,-eur na pošte na Ulici XXXXX, XXXXX, čím poškodenej XXXXX, nar. XXXXX, bytom XXXXX číslo XXXXX spôsobila škodu vo výške 1.730,-eur.   

Uznesením prokurátora Okresnej prokuratúry Komárno zo dňa 2.8.2013, spisová značka 2 Pv 420/13/4401, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
          Prokurátorka Okresnej prokuratúry Komárno uznesením sp. zn.2 Pv 420/13/4401 - 6 z 2.augusta 2013 rozhodla v zmysle ustanovenia  § 216 odsek 1  Trestného poriadku o podmienečnom zastavení trestného stíhania proti obvinenej XXXXX pre prečin sprenevery podľa § 213 odsek 1 Trestného zákona, pre ktorý jej bolo dňa 9.júla 2013 vznesené obvinenie uznesením povereného príslušníka PZ Obvodného oddelenia XXXXX, Odboru poriadkovej polície  Okresného riaditeľstva Policajného zboru v XXXXX sp.zn. ČVS: ORP - 464/KN - KN - 2013 na skutkovom základe uvedenom vo výrokovej časti tohto uznesenia. 

           Podľa ustanovenia § 216 odsek 2 Trestného poriadku bola obvinenej stanovená skúšobná doba v trvaní 1 rok, ktorá začala plynúť dňom právoplatnosti uznesenia dňa 20.08. 2013.   

	V zmysle ustanovenia § 217 odsek 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Skúšobná doba u obvinenej uplynula dňa 20.augusta 2014. Obvinenej rozhodnutím o podmienečnom zastavení trestného stíhania nebola uložená povinnosť nahradiť škodu a neboli jej uložené ani iné obmedzenia.

	Po uplynutí skúšobnej doby bol zabezpečený odpis z registra trestov, výpis z evidencie priestupkov Okresného úradu XXXXX, bola vyžiadaná správa z Obvodného oddelenia OR PZ XXXXX a z mesta XXXXX za účelom zistenia, či sa obvinená počas skúšobnej doby dopustila priestupku alebo iného protiprávneho konania.

           Z obsahu zabezpečených správ vyplýva, že sa obvinená nedopustila žiadneho trestného činu ani priestupku, ktorý by odôvodňoval záver pokračovať v trestnom stíhaní.

            Vzhľadom na vyššie uvedené možno konštatovať, že obvinená viedla riadny život počas celej skúšobnej doby za účelom posúdenia  splnenia zákonných  podmienok vyslovenia, že sa v skúšobnej dobe podmienečného zastavenia trestného stíhania osvedčila.

	Z uvedených dôvodov bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina Čambalová
prokurátorka